ენ ენრაიტი

ენ ტერეზა ენრაიტი (; დ. 11 ოქტომბერი, 1962) — ირლანდიელი მწერალი. გამოქვეყნებული აქვს მრავალი რომანი და მოთხრობა.  მისი შემოქმედების მთავარი თემებია ოჯახი, სიყვარული, იდენტობა და დედობა. 

მწერალმა მეოთხე რომანისთვის „თავყრილობა“ 2007 წელს ბუკერის პრემია მიიღო. მისი მეორე რომანი „როგორი ხარ“ 2000 წელს უაითბრედის პრემიის ფინალისტი იყო.

ადრეული ცხოვრება
ენ ენრაიტი ირლანდიაში, დუბლინში დაიბადა და საშუალო განათლება წმინდა ლუის სახელობის სკოლაში მიიღო. მან პერსონის კოლეჯის საერთაშორისო სტიპენდია მოიპოვა, სადაც საერთაშორისო ბაკალავრიატზე ორი წლის მანძილზე სწავლობდა. უმაღლესი განათლების პირველი საფეხური ენრაიტმა დუბლინის სამეფო კოლეჯში დაამთავრა, სადაც ინგლისურ ენასა და ფილოსოფიას სწავლობდა. ოცდამეერთე დაბადების დღეზე მას საბეჭდი მანქანა აჩუქეს, რის შემდეგაც წერა დაიწყო. ენრაიტმა ჩევენინგის სტიპენდია მოიპოვა აღმოსავლეთ ანგლიის უნივერსიტეტის შემოქმედებითი წერის კურსზე, სადაც მისი პროფესორები ანჯელა კარტერი და მალკოლმ ბრედბერი იყვნენ. ენრაიტმა უნივერსიტეტი მაგისტრის ხარისხით დაამთავრა.

ენრაიტი ექვსი წლის მანძილზე ირლანდიის საზოგადოებრივ მაუწყებელში სატელევიზიო პროდიუსერად და რეჟისორად მუშაობდა. იგი ოთხი წლის მანძილზე კომედიურ სერიალს, ხოლო ორი წლის მანძილზე საბავშვო გადაცემას პროდიუსერობდა. ამ პერიოდში ენრაიტი წერას მხოლოდ შაბათ-კვირას ახერხებდა. მან მთელი დატვირთვით წერა 1993 წლს დაიწყო, როცა ტელევიზიაში მუშაობა შეწყვიტა.

პირადი ცხორვება
2014 წლამდე ენრაიტი უიკლოუს საგრაფოს ქალაქ ბრეიში ცხოვრობდა. იგი დაქორწინებულია მარტინ მერფიზე, რომელიც დუნ ლეარის პავილიონის თეატრის რეჟისორი იყო, ამჟამად კი ირლანდიის ხელოვნების საბჭოს მრჩეველია. წყვილს ორი შვილი ჰყავს.

შემოქმედება
კრიტიკოსთა ვარაუდით, ენრაიტის ადრეულ შემოქმედებაზე გავლენა ბრაიან ო’ნოლანმა მოახდინა. მისი ლიტერატურული დებიუტი 1991 წელს მოთხრობათა კრებულით „პორტატული ქალწული“ შედგა. ენრაიტის პირველი რომანი „მამაჩემის პარიკი“ 1995  წელს გამოქვეყნდა. წიგნი სიყვარულის, დედობისა და რელიგიურ თემებს იკვლევს. 

მწერლის მეორე რომანი „როგორი ხარ?“, რომელიც 2000 წელს გამოქვეყნდა, უაითბრედის პრემიის ფინალისტი გახდა. რომანი ტყუპი დების შესახებ მოგვითხრობს, რომლებიც დაბადებიდანვე დააშორეს ერთმანეთს.

ენრაიტის მესამე რომანი „ელიზა ლინჩის სიამოვნება“ 2002 წელს გამოქვეყნდა. იგი ირლანდიელი ქალის, ელიზა ლინჩის, ცხოვრების შესახებ მოგვითხრობს, რომელიც პარაგვაის პრეზიდენტის ფრანსისკო სოლანო ლოპესის მეუღლე და XIX საუკუნის პარაგვაის ყველაზე ძლიერი ქალი იყო.

მწერალმა მესამე რომანისთვის „თავყრილობა“, რომელიც 2007 წელს გამოქვეყნდა, ბუკერის პრემია მიიღო.

ენრაიტის მეშვიდე რომანი „მსახიობი“, რომელიც 2020 წელს გამოქვეყნდა, წარდგენილი იყო ქალთა პრემიაზე მხატვრული ლიტერატურისთვის.

რესურსები ინტერნეტში
 Anne Enright's top 10 slim volumes, The Guardian, 2001.
 Transcript of interview, ედინბურგის საერთაშორისო წიგნის ფესტივალი, 2008.
 Audio and video interviews with Anne Enright 
 2002 interview with Anne Enright,  The Sunday Business Post, 2002.
 "The TLS on Anne Enright" , The Times Literary Supplement, 2007.
 An interview and a reading from The Gathering 
 "Anne Enright, August 2008"

სქოლიო

კატეგორია:დაბადებული 1962
კატეგორია:დაბადებული 11 ოქტომბერი
კატეგორია:XX საუკუნის ესეისტები
კატეგორია:XX საუკუნის ირლანდიელი მწერლები
კატეგორია:XXI საუკუნის ესეისტები
კატეგორია:ირლანდიელი რომანისტები
კატეგორია:ირლანდიელი ქალი მწერლები
კატეგორია:მწერლები ანბანის მიხედვით
კატეგორია:ცოცხალი ადამიანები